ઘર બંધાયા પછી અને બાળક જન્મ્યા પછી, એને માટે કરેલી કલ્પના કરતાં જુદું જ નીકળે છે. ઘણા મિત્રો અને સ્નેહીઓ પૂછે કે આપ બંને દાંતનાં ડૉક્ટર છો એટલે મોટી ઋષિ તો દાંતની જ ડૉકટર થવાની. ક્યારેક આ વિધાનો કે નિષ્કર્ષ બહુ જ અચરજ પમાડે છે. હું કેવી રીતે નક્કી કરું કે ઋષિતા શું બને. મારી પ્રાથમિક ઈચ્છા છે ઋષિતા મહાન વિશ્વનાગરિક બને. એની સુવાસ સંપૂર્ણ વિશ્વમાં વ્યાપે અને પોતાના ગમતા ક્ષેત્રમાં ખૂબ જ પ્રગતિ કરે. મારી મોટામાં મોટી ફરજ એ છે કે એને બધાં જ ક્ષેત્રની જાણકારી આપવામાં આવે અને ત્યાર બાદ એ નક્કી કરે કે એની શેમાં રુચિ છે. આજના યુગમાં ક્યો વ્યવસાય વધારે પૈસા અપાવશે એ પરથી પસંદગી થાય છે. ગમા-અણગમાનો કોઈ પ્રશ્ન નથી. 90 ટકા આવ્યા તો તારે તો વિજ્ઞાનમાં જઈને ડૉક્ટર થવું પડશે, પણ અરે ભાઈ ! એને તો સંગીતમાં રસ છે. શેમાં રસ છે એ મહત્વનું નથી, શેમાં વધારે પૈસા મળશે એ મહત્વનું છે. આ આજનો માપદંડ છે, અને ઋષિ માટે હું એ માપદંડ વાપરવાનો નથી. ઋષિના ગમતા ક્ષેત્રમાં હં એની સાથે બે ડગલાં ચાલવા પણ તૈયાર છું. પરંતુ અંતે તો એને પોતાની રીતે પોતાનો વિકાસ સાધવો રહ્યો. એ સ્વતંત્રતા, ખુમારી એ જેટલી ઝડપથી વિકસાવી શકે એટલી મારી જીત.